ཁོང་གི་ཕྱག་ཡུལ་དེ་ཡང་གནའ་སྔ་མོར་རྒོད་མ་ཞིག་ལ་རྟེའུ་གྱི་ལིང་བཙས་པས་གྱི་ལིང་ཞེས་པའི་སྡེ་མིང་ཐོགས།འདི་འདྲའི་ཡུལ་ཕྱོགས་སུ་ངོ་མཚར་ལྟས་བཟང་དང་བཅས་ཏེ་ཁོང་གི་སྐུ་འཁྲུངས་ནས།མགོ་ལོག་འབུམ་པ་ཁག་གསུམ་དུ་གྲགས་པའི་རབ་དཀར་ཤེལ་གྱི་ལྷུན་པོ་དགུང་ལ་བསྙེགས་འདྲའི་གངས་ཅན་བོད་ཀྱི་བླ་རི་ཤར་ཕྱོགས་རྨ་རྒྱལ་སྦོམ་རའི་ཁོར་ཡུག་ཏུ་དུས་ཡུན་རིང་བོར་བཞུགས་ཤིང་།སྐུ་ན་ཕྲ་བའི་དུས་ནས་བཟུང་སྟེ་ཡོངས་འཛིན་སྤྱི་བོས་བཀུར་ཏེ་ཡི་གེ་འབྲི་ཀློག་སོགས་ལ་བྱང་ཆུབ་པར་མ་ཟད་འཆད་རྩོམ་འབྲི་སོགས་ཅི་རིགས་གནང་ཞིང་།བསྟན་པའི་འཇུག་སྒོ་མ་ནོར་བར་ལུགས་གསར་རྙིང་ཟུང་གི་རིག་འཛིན་ཆེན་པོ་དང་བྱམས་སྙིང་རྗེའི་ལོ་འདབས་རབ་ཏུ་ཡངས་པའི་དགེ་བའི་བཤེས་གཉེན་དུ་མའི་མདུན་དུ་རང་སྲོག་ཡོན་དུ་ཕུལ་ནས་དཀའ་བ་དང་དུ་བླངས་ཏེ།ཐོས་བསམ་སྒོམ་གསུམ་དང་མཁྱེན་དཔྱོད་ཆེན་པོའི་སྒོ་ནས་སྒྲོ་འདོགས་ནང་ནས་བཅད་དེ་ངེས་ཤེས་གཏིང་ནས་འཁྲུངས།བཤད་ཡམས་ཁ་ཤག་ཙམ་གྱི་སྟོན་པ་རུ་མ་སོང་བར་ཚིག་དོན་རང་གི་རྒྱུད་དུ་འཁྱོལ་བའི་མཁས་པའི་ཕ་རོལ་དུ་སོན།མདོ་སྔགས་ཀྱི་གཞུང་ལུགས་ཆེན་མོ་ཀུན་ལ་གདར་ཤ་ཆོད་པར་སྦྱངས་པ་མཛད།ཁྱད་པར་དུ་ཡང་གསང་རྡོ་རྗེ་ཏོག་གི་བླ་རུ་མཐོ་བ་སྔ་འགྱུར་རང་རྒྱུད་བཀའ་དང་ཉེར་རྒྱུད་གཏེར་མངའ་སོགས་རྒྱུད་སྡེ་རྒྱ་མཚོ་ལྟ་བུ་རྣམས་ཀྱི་དབང་ལུང་ཁྲིད་གསུམ་མ་ཐོས་པ་མེད་མོད།འོན་ཀྱང་རང་གི་མེ་ཏོག་ཕོག་པའི་ལྷ་སྐལ་ཁྲོ་བོ་ཐམས་ཅད་ཀྱི་གཤེད་མ་གུ་རུ་རྡོ་རྗེ་གྲོ་ལོད་ཕོག་པས་ཕྱི་ནང་གསང་གསུམ་གྱི་སྒྲུབ་པའི་དཀྱིལ་འཁོར་མ་ལུས་པར་རྒྱུད་རྒྱལ་ཉིད་ནས་ཇི་ལྟར་གསུང་བ་བཞིན་དང་ལེན་བྱས་ཏེ་སྒྲུབ་པ་ཉམས་སུ་བསྟར་རོ།།